
Mărturisitorii: Neculai Roşca 


„Neculai Roşca. S-a născut în anul 1912 (30 iunie 
— n. n.), în comuna Trestiana. A luat bacalaureatul la 
Liceul „Aron Pumnul” din Cernăuţi. A tradus versuri din 
Baudelaire, Rimbaud şi Verlaine. 

A debutat în revista „Junimea literară“, unde i s- 
au publicat numeroase versuri. A colaborat apoi la 
suplimentul de Duminică al ziarului „Tribuna“ 
(Cernăuţi), unde a semnat două schiţe în colaborare cu 
Mircea  Streinul. A publicat şi în „Spectatorul“ 
(Cernăuţi). A scris şi la foiletonul ziarului „Glasul 
Bucovinei“, la care colaborează şi în prezent. 


Păstrează în manuscris un interesant studiu asupra 
poeziei lui lon Barbu. Lucrează la un ciclu de nuvele, 
care va fi intitulat „Necunoscuta de pe malul mării“. 
Studiază literele şi filosofia la Universitatea Cernăuţi“ 
(Junimea literară, nr. 1-6/1932, p. 210). 


Megieş de suflet cu Mircea Streinul, student 
strălucit al Universităţii din Cernăuţi şi un poet de o 
stranie modernitate, Neculai Roşca s-a risipit ca o pădure 
în octombrie, într-o explozie de lumină, egală pe pământ 
şi pe cerul amurgului („spre moarte şi spre viaţă privirea 
mi-e egală”). Din pricina istoriei, nu şi-a mai susţinut 

niciodată doctoratul în litere şi filosofie, pe care-l 
pregătea, eşuând ca profesor la Câmpulung Moldovenesc 
(„pe-aicea timpul trece mai repede spre moarte / mă- 
nvăluie spre seară singurătatea vieţii”), unde a şi murit, în 
31 martie 1954. Din pricina istoriei, nu s-a mai împlinit 
nici ca poet, deşi esenţializa ca nimeni altul până la 
Nichita Stănescu: „Nu trupul negator de moarte, ci o 
tristă / schematică icoană a unicului cu / mă lămurea 
sporadic în voi şi-n Dumnezeu / din spaima adâncită, 
treptat, că nu există”. Dacă ar fi fost măcar contemporan 
cu Nichita şi cu poemul „Andru plângând”, Neculai 
Roşca ar fi fost etichetat, la bursa traficului de valori şi 
nonvalori literare, drept stănescian, dar, cum n-a fost, a 
trebuit să se mulţumească cu statutul de „barbian“, deşi el 
nu era decât un „iconar“ pentru care doar „durerea 
singură e importantă” pentru cunoaşterea de sine într-o 
dublă relaționare, cu contemporaneitatea şi cu divinitatea. 


„Restrâns la înserarea prezentului destins / în 
cadrul evident al vieţii de oricând”, Neculai Roşca şi-a 
uitat opera risipită prin paginile literare ale revistelor 
vechi, şi nu s-a găsit nimeni, după aceea, într-o Bucovina 
din ce în ce mai nelocuită, care să adune între coperţile 
unei cărți cuprinsul acela de tezaur al spiritualității 
româneşti în Bucovina. 


(Drăguşanul, Ion, Mărturisitorii. 
O istorie a scrisului bucovinean, 
Editura Muşatinii, Suceava 2002) 





Drum întors 


Pe aicea am mai fost, îmi recunosc trecutul, 
în fine, nici nu ştiu de-am fost şi-n altă parte, 
pe-aicea timpul trece mai repede spre moarte: 
durerea-şi pierde rostul, tăcerea începutul. 


În nepăsarea ta şi-n dezolarea lumii 

mă-nvăluie spre seară singurătatea vieţii. 

Planezi inaccesibil cu draperia ceţii 

şi-mi strâng în buze plânsul ca ţărmul dunga spumii. 


Aştept să treacă vremea amară şi banală; 

pe drumul stors de vise îmi voi sfârşi plimbarea? 
Îmi profilează umbra în grunzuri nemişcarea: 
spre moarte şi spre viaţă privirea mi-e egală. 


(Junimea literară, nr. 1-3/1933, p. 28) 


Oglindire-n scuturi 


Amurg împăunat cu aurite steme 

prin burguri medievale lunecă tăcut; 
legendele pornesc pe câmpuri să blesteme 
herzogii cu armurele brumate-n scut. 


Se-nnoadă în adâncuri mari de basme 
pridvoare cu-nserări şi călăreţi pribegi; 
iubirile cum înălbesc fantasme 

şi prăbuşirile cum se întorc la regi... 


Bunicul Grimm aduce-n fiecare seară 
prietenilor săi năframe cu poveşti. 

Şi hornul, tinda, cu balauri se presară 
ce-aşteaptă numai ceasul şi spada să-i loveşti. 


Innebunesc furtunile pe Rhin, spre munţi. 
Limanul unui schit pios ascunde-va 

copiilor toţi cavalerii blânzi, cărunţi, 
care-au plecat cu-o cruciadă-n goană, crunţi, 


încât şi-acuma, poate, se luptă undeva. 


(Junimea literară, nr. 1-3/1933, p. 28) 


Instauraţie 


Restrâns la înserarea prezentului destins 

în cadrul evident al vieţii de oricând, 

tu nu-i găseşti măsura, ci luneci abdicând 
sub mâna crunt proptită în braţul tău învins. 


Dar când te-ai oferit inerţiei de plantă, 
din stinsa scânteiere se desfăcu încet 
gând inutil şi, totuşi, halucinant de net: 
durerea singură e importantă. 


(Junimea literară, nr. 1-3/1933, p. 29). 


Sfârşit impropriu 


Cândva lumina sorții bătea atât de clar 

că spiţele cabrate tăiau în cruci zenitul. 
Surprinse-n angrenaj au şters din asfințitul 
nedefinitei ceţe un țărm imaginar. 


Nu trupul negator de moarte, ci o tristă 
schematică icoană a unicului eu 

mă lămurea sporadic în voi şi-n Dumnezeu 
din spaima adâncită, treptat, că nu există. 


(Revista Bucovinei, nr. 17/1943, p. 325) 


Elegie 


Adusă-n vis şi-n moarte de zile fără număr, 
încrucişai făgaşul inimii de lemn, 

neliniştind amurgul c-un zâmbet, cu un semn 
ascuns al evadării trecutului în umăr. 


Tu singură-n tristeţea care mă îndreaptă 

şi astăzi spre un ciclu neterminat şi-nchis, 
mai stărui în lumina ta de nedescris 

alături de imensa înnoptare ce ne-aşteaptă! 


Dar seara cu peisajul vibrantelor nuanţe 
resuscita un plânset atât de uşurat 

că peste irosirea trecutului iertat 

a înflorit magia extaticei distanţe. 


(Revista Bucovinei, nr. 9/1943, p. 421) 


Corabia pierdută 


după Arthur Rimbaud 


Mă legănam pierdută pe valuri înainte 

când mă simţii lăsată de-ai mei în voia sorții; 
Piei- Roşii, beţi de zgomot şi i-au ales drept ţinte 
şi i-au ochit legându-i pe rând la stâlpul morţii. 


Treceam pe unde încă nimeni nu trecuse, 
eu, biată purtătoare de grâne şi curmale. 
Odată cu ai mei şi larma dispăruse 

Şi-n voia mea pe fluvii mă tânguiam la vale. 


Când marea se ivi cu vânturi nesfârşite, 

prin mijlocul urgiei treceam nepăsătoare, 

iar paşnicii corali cu ţărmuri înflorite 

n-au pomenit vreodată mai mândră acostare. 


Furtuna mi-a sfinţit trezirile aquestre. 

Uşoară ca o pană m-am clătinat pe valuri 

la sânul primitiv al faunei terestre, 

ani lungi, în şir, departe de faru-nfipt pe maluri. 


Mai dulce ca un vin suav în toamna grie, 
am supt în proră marea şi-am strâns în pânze lur 

Oceanul m-a spălat de orice murdărie — 
şi cârma şi elicea mi le-a sfărmat furtuna. 


De-atunci m-am cufundat în sumbra poezie 
a stelelor răsfrânte de-adâncuri latescente. 
Tăiam azurul verde imensă şi pustie, 

lăsând în urmă morţii purtaţi pe valuri lente. 


Când sfâşiam albastrul, mă-nfiora extazul 
de calme nostalgii spre irizarea zării, 
îmbătător ca vinul şi galben ca topazul 
fierbea în el veninul iubirii şi-al visării. 


Am întâlnit un cer de clopot şi cicloane, 
talazul frânt de stânci şi seara-n limpezi unde, 
şi zorile senine, ionice coloane — 

pătruns-am unde omul în vise nu pătrunde. 


Un soare preistoric, halucinat de frică, 
ilumina fantastic convoiuri violete 

de lumi înmormântate în epoca antică 
sub valurile pline de ritm de triolete. 


De-a rândul, luni întregi, în sânul vijeliei 
m-am năpustit isteric spre ţărmuri împietrite. 
N-am bănuit nicicând că mâinile Mariei 

vor potoli c-un gest oceanele trezite. 


Şi-a întâlnit — de-aţi şti! — limanuri minunate, 
cu flori şi antilope în înserarea plină 

de vise coborâte pe lunci întunecate, 
crai-nou croind vecii din liniştea marină. 


ISI 


În apele-ncropite, oprindu-mi o grimasă, 
simţeam leviatanul întreg ascuns de alge, 
visând căderi de apă sub luna ce se lasă, 

iluminând distanţe flotilelor hidalge. 


Ocean de-azur, ghețari, sori de sidef şi sânge! 

Împotmoliri târzii în golfuri insalubre, 

cu şerpi ce cad din arbori când ziua-n zări se 
frânge, 

stârnind parfumuri grele şi plioscăte lugubre. 


Copiilor doream să le arăt uimirea 

albastrei frământări în clipele plecării, 

căci valuri înflorite mi-au luminat pornirea 

şi vânturi fără seamăn m-au dus în largul mării. 


Peninsulă răzleaţă, purtam atâta cântec 
şi-atâtea stoluri albe spre-o lume fără moarte, 
pe când toţi înecaţii îmi pătrundeau în pântec, 
să doarmă printre scânduri, întorşi pe altă parte. 


Pierdută fără urme în irizarea zării, 

sorbită în eter de ceruri furtunoase, 

nicicând nu-mi va găsi vreo flotă-n largul mării 
găoacea cotropită de alge şi sargase. 


Imensă, fumegândă prin ceața viorie, 

eu ce spărgeam albastrul aprins in pragul serii, 
purtând poeților subtilă bucurie, 

licheni de-azur şi soare, culeşi în miezul verii, 


treceam transfigurată de-nfiorări latente, 
simțind că hipocampii se-adună-n depărtare, 
iar zările vărsau prin pâlnii transparente 

un cer ultramarin, învolburat de soare. 


Dar algele crescură în mări ca-n nişte glastre, 
iar timpul mă umplu de umbră şi regrete. 
Eternă urzitoare a-ntinderii albastre, 

visam din nou trecutul închis sub parapete. 


Îngrămădiri stelare de insule cu cerul 
pătruns de-ngândurări subtile şi bizare, 
c-un soare ce străbate înfrigurat eterul, 
îmi veţi deschide drumul vieţii viitoare? 


În visul nopţii verzi şi-al zonelor polare 
sărutul deprimant din ochii goi ai mării 
se ridica odată cu seva arzătoare 

a fosforului galben, stigmatul disperării. 


Am plâns prea mult, o ştiu, dar zorii te-nfioară 

şi noaptea-i grea de lună, iar ziua-i grea de soare. 
Iubirea m-a umplut de-o toropeală-amară... 

De s-ar sfârşi odată, să mă scufund în mare! 


De-o fi să mai revăd pământul Europei, 
doresc băltoaca neagră, în care pe-nserate 

un biet copil străvede, plecat deasupra gropii, 
pe valuri de safir, corăbii argintate. 


Azi valurile limpezi mi-ar amări plutirea 
Şi-n radele străvechi tristeţea m-ar ucide 

când, spartă de furtuni aş trece sub privirea 
pontoanelor superbe, intacte şi stupide. 


(Streinul, Mircea, Poeți tineri bucovineni, 
Bucureşti, 1938, p. 87) 

Cimitir pe câmp 


Ne-am întâlnit mai simplu decât m-am aşteptat, 
dar putredele cruci ne-au întețit delirul, 

când seara-şi înclinase în stropi de-argint potirul, 
împrăştiind răcoare pe-al morţilor oftat. 


Părea aprins de rodul din arbori cimitirul... 
În sufletele noastre trezite s-a iscat 
profunda nostalgie a celor ce-au plecat, 
simțind cum îşi înnoadă-n viaţa asta firul. 


Imbrăţişarea noastră pornea din infinit 
Şi-n prima sărutare trăirăm înmiit 
acel apus de soare arhaic şi vibrant — 


şi-nfioraţi de gânduri străvechi spre miez de 
noapte 

ne-am regăsit sărutul prelung, exasperant, 

în seva celor morţi din vişinele coapte. 


(Streinul, Mircea, Poeți tineri bucovineni, 
Bucureşti, 1938, p. 91) 

Psihastenie 


Timp, ţiuind în treacăt, crestează rană udă 
când uşile deschise pe-al serii cenuşiu 

au scârțâit sub nouri înfălduraţi, pustiu, 
final irevocabil urâtu-ţi să audă. 


În liniştea ogrăzii tăiate pui cu pui, 

suspin cotropitor de morţi ce n-au să-nvie. 
Relicve, remuşcări: un os pe farfurie 
şi-atâtea spaime certe, nespuse nimănui. 


În piept pândeşte golul. E vremea de culcare; 
iar noaptea ce-ţi străbate ca o leşie-n vine 

e moartea descifrată intuitiv de tine 

în izuri, în migrene şi-n resturi de mâncare. 


(Streinul, Mircea, Poeți tineri bucovineni, 
Bucureşti, 1938, p. 92) 

Plecare 


Lucise calp decorul sub aprigul fior 

al smulgerii din locul trăit într-o cavernă; 
dezgustul planturos crescuse-n pat şi pernă, 
corcit de-un zâmbet bleg şi neîncrezător. 


Sălaşul soporific nu l-am căutat duios 

în tragice opriri sub cruci înfipte-n cer, 

ci — cumpănit pe osii de spaimă şi mister — 
trecui neistovit sub cerul răcoros. 


Curgeau prin pâlnii largi de toamnă şi frunziş 
cascadele de aer cu adiere castă... 

Se ridicase ziua fantastică şi vastă, 

iar soarele bătea în nori pieziş. 


(Streinul, Mircea, Poeți tineri bucovineni, 
Bucureşti, 1938, p. 92) 

Toamnă albastră 


Cu frunţi neînclinate la nici o despărțire, 
ne-am desfăcut, stăpâni pe soartă, firul vieţii — 
spre-a regăsi avântul lăuntric în ereţii 

iubirii ne-mplinite, lăsată-n amintire. 


Dar toamna asta dulce ne-ar risipi pereţii 
şi n-am mai şti să credem în altă fericire, 
de nu ne-am fi desprins din noi şi de iubire 
cu sufletele pline de ritmul dimineţii, 


căci ne-a surprins parfumul din tufe de alun, 
iar la pârâu femei surâzătoare-ntr-un 
alint transfigurat de nuduri ca-n Giorgione 


au absorbit viaţa în gesturi senzuale, 
deşi adie vântul trăirii altor zone 


în deplasări de nouri pe arii siderale. 


(Streinul, Mircea, Poeți tineri bucovineni, 
Bucureşti, 1938, p. 93) 

Peisaj ideal 


Priveliştea pornită din zări imaculate, 
tăind în stâlpii serii ecrane succesive, 
ne-a înflorit privirea cu reverii naive 

din vremea ne-ntinată de aşteptări negate. 


Cuprinse-n lunecarea răzoarelor lascive, 

curg inimile noastre în zâmbete-mpreunate. 
Acum, când nici un zvon din lume nu-l abate, 
surâsul depăşeşte cuvintele tardive. 


Adie vânt mai umed, dar mâna ta e caldă, 
căci ploi de raze limpezi pe văi de-azur te scaldă 
în clipa care trece cu licăriri de mit. 


E viaţa lângă tine prea paşnică şi lungă, 
somn desfăcut din vremuri, pândind la răsărit 


o noapte care vine, dar n-are să ne-ajungă. 


(Streinul, Mircea, Poeți tineri bucovineni, 
Bucureşti, 1938, p. 94) 

Retrospecţie 


Amurgul pare-o criptă imensă şi pustie, 
la orizont cu nouri nebuni de nostalgii, 

întinşi ca o săgeată spre vechi copilării, 
ce râd din pajişti ude de roua ce-ntârzie. 


Crengi triste de-o vechime prea familiară 
şi-au profilat — de mult — destinul terminat, 
legând bucăţi de soare ilustru şi uzat 

în monogram idilic pe pânza funerară. 


Singurătatea-mi pune un nimb de nebunie... 
De-acum fecioare-nalte s-or mlădia la bal, 
iar trupul lor învie, tăind diametral 

şi sufletu-mi şi seara imensă şi pustie. 


(Streinul, Mircea, Poeți tineri bucovineni, 
Bucureşti, 1938, pp. 94, 95) 

Nu e greu să priveşti moartea în faţă 


Cu fiecare seară renunţi la tine iar... 
Instincte provizorii aţâţă violente 
coşmarul existenţei tot mai inconsistente, 
un sector periferic, romantic şi murdar. 


Lumina retractării — în dioptrii egale — 
să cadă pe deruta de vis inoperant, 
suspendă aşteptarea momentului prestant: 
justificare goală suitelor banale. 


Trafic apocaliptic în bloc de rău moral 
spectaculos grefat pe-un minim de durere: 
simţi — pură — mântuirea, ca o adiere, 

la gândul nivelării totale-n ireal. 


(Streinul, Mircea, Poeți tineri bucovineni, 
Bucureşti, 1938, p. 95) 

Culminaţie incertă 


Recalcitrant, pământul din văi elementare 
Transmite-n reticenţă eşecul ancestral, 
când pantei şerpuite şi agere-i răsare 
retroactiv zenit: vis cald şi virginal. 


Iubirea ta să fie purificatoare 

— impresionantă cruce terestrei repetări —, 
delimitând melodic în vremea trecătoare 
emoția ce trece dincolo de zări! 


(Streinul, Mircea, Poeți tineri bucovineni, 
Bucureşti, 1938, p. 96) 

Dezbatere 


Dă-mi copilăria păsării brodate, 
tulbure pornire cu tensiuni în vid! 
Peste disensiunea lutului avid 
numai somnul leagă falsele carate... 


Ziua mea se teme de clarificare: 

Foamea eschivează un imperativ. 
Satură-ţi declinul deturnând pasiv 
crestele ce iartă morţile prea rare. 


Totul se rezolvă-n dimensiuni mărunte. 
Setea amintită creşte melodii 

aprige-n ţinuturi unde ai să vii 

mult mai trist pe fluviu-ntors şi fără punte. 


Țipătul striat al marii solitudini 
limpezea iubirea pentru ascensiuni, 
dar în Eldorado tristele minuni 
sublimau mirajul calmei platitudini. 


(Streinul, Mircea, Poeți tineri bucovineni, 
Bucureşti, 1938, p. 96) 

Drum drept 


Ne-am scuturat din ape tulburi uluiţi 
când vagi eleoungeri burară un calvar, 
alunecării line în moarte îndreptar 

şi zlot de veşnicie celor neadormiţi. 


În sufletul nesigur mai stăruie un rest 
din dezarticularea hotarelor de lumi. 
Ținutul viitor aşteaptă să-ţi asumi 
potecile pieptişe şi-un clar destin agrest. 


Se-aude stilizată o inimă-n zăpezi, 

iar nota discordantă, sculptată în trecut, 
sporeşte exaltarea acestui început 

în panică sub cerul de-azururi şi grămezi. 


(Streinul, Mircea, Poeți tineri bucovineni, 
Bucureşti, 1938, p. 97) 

Peisaj definitiv 


Sfinţirile măreţe de lacrimi un ţinut 

le aştepta-n tămâia cumpenelor caste. 
Somn lin înviora cu brazi şi stânci 

pe coaste copilăria unui frenetic început. 


Munci paşnice alături cu iz de fân şi trudă 
împrospătară toamna din suflete şi cer. 

Te ridicară munţii în pulsul lor auster 

pe culmile cu climă limpede şi crudă. 


Ți s-au insinuat sălbatec şi intim 

cu plaiuri retrospecte şi piscuri fumurii, 
cu licăriri de suflet, străvechi şi totuşi vii, 
cu gânguriri de leagăn şi cruci de ţintirim. 


(Streinul, Mircea, Poeți tineri bucovineni, 
Bucureşti, 1938, p. 97) 

Prigoana 


Se pregătea o vreme de răscoliri şi chin, 
propice amintirii şoptite lângă vatră, 

dar cei luaţi într-însa s-au zgâriat în piatră, 
pierzând şi miruirea colnicului târziu. 


Se poticniră cerbii în sânge sub tăpşan, 
tăgăduindu-şi dreptul de-a mai voi să fie; 
pe măguri floarea urii, păscută-n rana vie, 
s-a veştejit în ochiul trufaş şi ortoman. 


Creşteau copii cu lutul livezilor la fel, 
aripile de vânt în vis să nu-i atingă. 
Voinicul ce pornise de dragul lor să-nvingă, 
rămase sus pe culme — cu moartea numai el. 


(Streinul, Mircea, Poeți tineri bucovineni, 
Bucureşti, 1938, p. 98) 

Păcat izbăvitor 


Dilema rezolvată topi în stadiu pur 
complexul ezitării şi-un trup de imprecizii. 
Pe bolta din orbita identică astrizii 
încrucişară săbii şi drumuri de azur. 


Fruntariul se fixase dincoace de gest, 
împărtăşind iruptei singurătăţi finale 
monocromia stingerii universale 
şi uvertura amplă a unicului est. 


Mulţi alţii din revers găsiră cerul gol, 

dar pentru cei meniţi lumina fu prea mare 
când sacrificiul ultim al vieţii viitoare 

a transformat o trecere în vid într-un simbol. 


(Streinul, Mircea, Poeți tineri bucovineni, 
Bucureşti, 1938, p. 99) 


27 


Dans 


Perechea fără nume şi fără început 
unificase plaiul cu seninătatea. 

O linie mirată de ea, eternitatea 
oprise destrămarea sfârşitului ştiut. 


Simplificat în apa botezului nubil, 
minunea te cuprinse necunoscut de tine. 
Adulmecată unei sălbătăcii depline, 
luase vălul lumii cu ochii de copil. 


Mers ondulat şi static spre-un rai interior 
cutremura pe buze sărutul şi privirea. 
Neliniştitul crin respinse mântuirea 
întoarcerii în lutul divers şi-odihnitor. 


Ultragiase nuduri azurul violent 

— în treacăt, totu-n treacăt de moarte şi iubire — 
purificat de marea şi unica ieşire 

în sunet şi culoarea sângelui absent. 


(Streinul, Mircea, Poeți tineri bucovineni, 
Bucureşti, 1938, p. 99) 

Numai odată 


Telurica francheţă răzbise atitudini 
astenice de mit înalt şi chinuit. 

În daltele căzute, un trup neisprăvit 
urca în simfonii carnale certitudini. 


Odată contestate peceţile amare, 

Roise-n coapse viaţa ca primăvara-n stup. 
Te bucurai de soare, de apă şi de trup, 

să te întorci mai pur pe culmile stelare. 


Căci peste lut veni un val de duioşie. 
Pornirea reprimată îți cizela un crin 
crescut în ciornozomuri de chiot şi venin, 
să-mbălzămeze-n vis celesta chinovie. 


(Streinul, Mircea, Poeți tineri bucovineni, 
Bucureşti, 1938, p. 100) 

Sângeriu 


Duşi peste prăbuşirea consensului distins 
cutreieram traseul coloniale: clime 
eşalonând peisagiul acelei fapte prime 

— n sălaş sentimental ermeticului ins. 


Coşmar aleatoriu trecutul submina 
perfecta încadrare în medii variate. 
Încinşi de neputinţa tendoanelor uzate 
zvârleam nisip în rouă şi-n secerişuri da. 


Când se întinse seara a mai rămas real 
elanul cimentat la început de eră 

Cu răscoliri târzii de dragoste şi seră 
nu pătrundea în suflet specificul local. 


(Iconar, Anul II, Nr. 7, Cernăuţi 1937, p. 2) 

Apoteoză 


Sălaşele de îngeri veniră pe pământ 

când tremurară pomii de lângă văgăuni. 
Creştea în plan istoric un neam de oameni buni 
adulmecând răzorul duios ca un mormânt 


Se ridica-n pânzeturi mândria unei ţări 
iar sângele chezaş bătu în munţii suri 
răzbit de simfonia renăscătoarei uri 

şi visul inefabil al vechii aşezări. 


Un vânt confuz stârpi meleaguri şi haiduci, 
învălmăşiţi în taina obştescului avânt, 
dar umbra lor ne calcă grozavă când şi când 


cu-ntoarceri necesare şi-ndoliate cruci. 


(Iconar, Anul II, Nr. 3, Cernăuţi 1936, p. 2) 


31 


Cuprins 


Mărturisitorii: Neculai Roşca, 2 


Drum întors, 4 
Oglindire-n scuturi, 6 
Instauraţie, 7 

Sfârşit impropriu, 8 
Elegie, 9 


Corabia pierdută, 10 
Cimitir pe câmp, 15 
Psihastenie, 16 
Plecare, 17 

Toamnă albastră, 18 
Peisaj ideal, 19 
Retrospecţie, 20 

Nu e greu să priveşti moartea în față, 21 
Culminaţie incertă, 22 
Dezbatere, 23 

Drum drept, 24 

Peisaj definitiv, 25 
Prigoana, 26 

Păcat izbăvitor, 27 
Dans, 28 

Numai odată 29 


Sângeriu, 30 
Apoteoză, 31 


32 


